***** ΑΠΟΦΑΣΗ ΤΗΣ ΕΠΙΤΡΟΠΗΣ της 9ης Φεβρουαρίου 1987 που αφορά την οριστική σύναψη εξ ονόματος της Ευρωπαϊκής Κοινότητας Ατομικής Ενέργειας συμφωνιών-πλαισίων επιστημονικής και τεχνικής συνεργασίας μεταξύ των Ευρωπαϊκών Κοινοτήτων και του Βασιλείου της Σουηδίας, της Ελβετικής Συνομοσπονδίας, της Δημοκρατίας της Φινλανδίας, του Βασιλείου της Νορβηγίας και της Δημοκρατίας της Αυστρίας (87/183/Ευρατόμ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 101 δεύτερο εδάφιο, Εκτιμώντας: ότι, οι συνφωνίες-πλαίσια επιστημονικής και τεχνικής συνεργασίας μεταξύ των Ευρωπαϊκών Κοινοτήτων και του Βασιλείου της Σουηδίας (1), της Ελβετικής Συνομοσπονδίας (1), της Δημοκρατίας της Φινλανδίας (3), του Βασιλείου της Νορβηγίας (4) και της Δημοκρατίας της Αυστρίας (5) υπογράφηκαν αντίστοιχα στις 13 Ιανουαρίου 1986, 8 Ιανουαρίου 1986, 29 Απριλίου 1986, 27 Ιουνίου 1986 και 15 Ιουλίου 1986· ότι με απόφασή του της 9ης Φεβρουαρίου 1987 το Συμβούλιο ενέκρινε την οριστική σύναψη αυτών των συμφωνιών-πλαισίων από την Επιτροπή εξ ονόματος της Ευρωπαϊκής Κοινότητας Ατομικής Ενέργειας, ΑΠΟΦΑΣΙΖΕΙ: Άρθρο 1 Οι συμφωνίες-πλαίσια επιστημονικής και τεχνικής συνεργασίας μεταξύ των Ευρωπαϊκών Κοινοτήτων και του Βασιλείου της Σουηδίας, της Ελβετικής Συνομοσπονδίας, της Δημοκρατίας της Φινλανδίας, του Βασιλείου της Νορβηγίας και της Δημοκρατίας της Αυστρίας εγκρίνονται εξ ονόματος της Ευρωπαϊκής Κοινότητας Ατομικής Ενέργειας. Άρθρο 2 Ο πρόεδρος της Επιτροπής πραγματοποιεί την κοινοποίηση που προβλέπεται στο άρθρο 13 των συμφωνιών για ό,τι αφορά την Ευρωπαϊκή Κοινότητα Ατομικής Ενέργειας. Βρυξέλλες, 9 Μαρτίου 1987.

[Source: multi_eurlex | Tokens: 1583]